
DECISIÓ 7/04

Assumpte: Anunci del diari La Razón
1. El 23 de gener de 2004, l’Institut Català de la Dona de la Generalitat de Catalunya manifesta que ha rebut diverses queixes en relació amb l’anunci esmentat. Aquest organisme considera que l’anunci atorga als nens i a les nenes rols diferents exclusivament en funció del seu gènere, i fomenta estereotips sexistes. 

2. El 23 de febrer de 2004, el senyor José Miguel Sanz Martínez, en nom i representació de la Unió de Consumidors de Catalunya, formula una reclamació en relació amb el mateix anunci. El reclamant considera que el missatge és sexista en el seu conjunt i que resulta reprovable per discriminatori i ofensiu per a qualsevol persona i especialment per a les dones.

3. Es localitza una emissió de l’anunci objecte de reclamació el 20 de gener de 2004 a les 20.29 hores, a TV3.

4. L’anunci presenta una sèrie de seqüències a través de les quals suposadament es pretén escenificar moments i fets de la vida d’una família.  

La correlació de seqüències que integren l’anunci és la següent:

Mare asseguda en un sofà llegint el diari La Razón; el nen li porta un coixí. 

La nena porta un cafè al pare, que està fent bricolatge. 

Pare assegut al sofà, llegint el mateix diari. Arriben els dos infants, la nena li porta les sabatilles. 

Pare mirant-se al mirall a punt de marxar a treballar. El nen li porta la cartera. 

Nen jugant amb cotxes de miniatura.

Nena jugant amb els accessoris de La senyoreta Pepis (en forma de sobreimpressió apareix el rètol “La Razón i Comansi”, així com les limitacions de l’oferta).

Pare assegut en un sofà i els infants donant-li un petó.

Plànols de les joguines que s’ofereixen en la promoció, així com del diari. 

Les imatges s’acompanyen d’una veu masculina en ‘off’ que diu: “Molt aviat notaràs que t’estimen més que mai, perquè a partir d’aquest dissabte, el diari La Razón regala cada dia un fantàstic cotxe de miniatura o un accessori de l’autèntic maletí de bellesa de La senyoreta Pepis. Perquè triïs, tu o ells, aquest dissabte, amb el diari La Razón, el maletí de llançament amb el primer cotxe o maquillatge”. 

5. El Ple del Consell de l’Audiovisual de Catalunya, a proposta de la Comissió de Continguts, en la reunió que ha tingut lloc el 24 de març de 2004, amb la deliberació prèvia i per unanimitat, i d’acord amb el que estableix la lletra f de l’article 10 de la Llei 2/2000, de 4 de maig, emet la decisió següent: 

El Consell entén que aquest tipus de publicitat incompleix les recomanacions del Consell sobre la publicitat de les joguines a la televisió, en concret la recomanació 4 del Dictamen 1/2000, segons la qual cal evitar, de manera general, la identificació d’una joguina exclusivament per a nens o exclusivament per a nenes. Amb aquest objectiu es considera que els personatges, la veu i el llenguatge dels programes publicitaris han de ser d’ambdós sexes amb independència del producte ofert, de manera que el respecte a la diferència no tingui connotacions sexistes.

El Consell desestima les reclamacions, tot i que l’anunci incompleix les recomanacions del CAC, per que no infringeix cap norma legal.

6. El Consell acorda comunicar aquesta decisió a l’Institut Català de la Dona, a la Unió de Consumidors de Catalunya i a Televisió de Catalunya

Barcelona,  24 de març de 2004

El president

Francesc Codina i Castillo

